Na der grote. Hinrik, gude vrund. Juwen breff, gescreven viij dage na des hilgen lychames dage, hebben wii untfangen unde wol vornomen, rorende van eneme anderen unsem breve, umentrent twe jar an jw gescreven unde gesant, inholdende, dat juwes gnedigen heren underdanigen ut Alande scholden velich to Revalle aff unde to zegelen vor uns unde vor de unsen, unde besundirgen zolden ze jo velich in unsir havene wesen etc., ok mank mer worden rorende van Magnus, juwes breves wiser, unde ziner zelschop, wo se hart vor unsir haven solden zin berovet etc. Hiirupp bidde wii jwer leve to weten, dat de juwen ut Alande in unsir haven vor den unsen jo zin zegelende to unsir stad unde aff velich gebleven unde ungehindert. Bisunder dat Magnus vorgescreven mit ziner zelschop wart beschediget etc., dat doch nicht hart vor unsir haven, alze gii des underwiset zin, en schach, ok nicht van den unsen, men buten in der zee bii ener oe, genant de Blote Kaerll, unde van eren vienden, den Lubschen, de dar legen mit eren schepen up den wint. Doch was it uns van gantzem herten leet. Worumme sante wii to twen tiiden an dezulven schepe twe unses rades stolbrodere, den vorgenanten Magnus unde zine zelschop vrii unde los to makende van eren vienden, alze ze deden; unde wii uns mer nicht konden in zulken zaken hebben bewiset, off it den unsirn were weddervaren, dar wii ok an jwer leve danknamicheit an dachten to begande. In vigilia nativitatis beati Johannis baptiste. Adress: Deme vromen unde beschedenen manne Henrik Gorieshagen in Alande, uppe Kostensholm [hovetmanne,] unsem bysundergen guden vrunde.